EPISTOLA CCXXIII. AD B. LINCOLNIENSEM ARCHIDIACONUM.
G. Dei gratia Londoniensis episcopus, R. Lincolniensi archidiacono, salutem.
Diem tibi ad causam quae inter te et R. sacerdotem vertitur, apostolica auctoritate constituimus, ad quem ob purgandam domino papae sanctaeque Romanae Ecclesiae a te, ut dicitur, illatam injuriam, nec venisti, nec responsalem mittere procurasti. Diem igitur alterum et hunc peremptorium constituimus, mandantes et apostolica auctoritate tibi injungentes, ut nisi jam dictum R. sacerdotem a sententia interdicti prorsus absolutum susceperis, et ei obvolutiones Ecclesiae suae dum appellationem suam ad dominum papam subtractas, prosequeretur, plene reddi feceris, tuam nobis praesentiam XI Kalendas Septembris apud Windeleshores exhibeas, ut mandato domini papae super memorata causa prout jus dictabit obedias. Qui vero excipienti incumbit id probare quod excipit, si pronuntiationem illam quam contra statuta canonum adversum me in domini papae et sanctae Romanae Ecclesiae injuriam dominus Cantuariensis institutit, me tenere et ligare et ab apostolici exsecutione mandati repellere et praepedire intendis, cum exceptionem hanc in jure probaveris, nostrum tunc recte judicium declinabis. Vale.